ఏంజెలో మాథ్యూస్

ఏంజెలో డేవిస్ మాథ్యూస్, (జననం 1987, జూన్ 2) శ్రీలంక క్రికెటర్, మాజీ కెప్టెన్. క్రికెట్ లోని మూడు ఫార్మాట్లలో శ్రీలంకకు ప్రాతినిధ్యం వహించాడు. మాథ్యూస్ ప్రస్తుతం శ్రీలంక తరపున టెస్ట్ క్రికెట్, వన్డే క్రికెట్ ఆడుతున్నాడు. 2014 ఐసీసీ వరల్డ్ ట్వంటీ 20 గెలిచిన జట్టులో కీలక సభ్యుడిగా, 2011 క్రికెట్ ప్రపంచ కప్, 2009 ఐసీసీ వరల్డ్ ట్వంటీ 20, 2012 ఐసీసీ వరల్డ్ ట్వంటీ 20 ఫైనల్స్‌కు చేరిన జట్టులో సభ్యుడిగా ఉన్నాడు. మాథ్యూస్, లసిత్ మలింగ వన్డే క్రికెట్‌లో అత్యధిక తొమ్మిదో వికెట్ భాగస్వామ్యానికి సంబంధించిన రికార్డును కలిగి ఉన్నారు. 2022 జూలైలో మాథ్యూస్ శ్రీలంక తరపున తన 100వ టెస్ట్ మ్యాచ్‌లో ఆడాడు. కెప్టెన్‌గా, మాథ్యూస్ తన జాతీయ జట్టును 2014 ఆసియా కప్ విజేతగా నిలబెట్టాడు.

వ్యక్తిగత జీవితం 
2005 సెప్టెంబరులో కొలంబోలోని పోలీస్ పార్క్ గ్రౌండ్‌లో న్యూజిలాండ్ ఎ జట్టుతో జరిగిన మ్యాచ్‌లో శ్రీలంక అండర్-23ల కోసం మాథ్యూస్ తన లిస్ట్ ఎ అరంగేట్రం చేశాడు. శ్రీలంకలో జరిగిన 2006 అండర్-19 క్రికెట్ ప్రపంచ కప్‌లో శ్రీలంక క్రికెట్ జట్టుకు నాయకత్వం వహించాడు. తర్వాత 2006 నవంబరులో కొలంబో క్రికెట్ క్లబ్‌కు ఫస్ట్-క్లాస్ అరంగేట్రం చేసాడు.

హెషానీ సిల్వాతో మాథ్యూస్ వివాహం జరిగింది. మాజీ అధ్యక్షుడు మహింద రాజపక్సే సమక్షంలో 2013 జూలై 18న సిన్నమన్ గ్రాండ్ హోటల్‌లో  వివాహ రిసెప్షన్ జరిగింది. వీరికి ఒక కుమారుడు, ఒక కుమార్తె ఉన్నారు.

అంతర్జాతీయ కెరీర్ 
2008 నవంబరులో జింబాబ్వేతో జరిగిన వన్డే ఇంటర్నేషనల్‌లో అరంగేట్రం చేసాడు. 2009 జూలైలో గాలేలో పాకిస్తాన్‌తో జరిగిన టెస్టులో అరంగేట్రం చేశాడు.

2014 నవంబరు 16న రాంచీలో భారత్‌పై మాథ్యూస్ తన మొదటి వన్డే సెంచరీని సాధించాడు. నాలుగు బౌండరీలు, పది భారీ సిక్సర్లు కొట్టాడు, కానీ చివరకు భారత కెప్టెన్ విరాట్ కోహ్లి చేసిన సెంచరీతో శ్రీలంక ఓడిపోయింది. అయితే మాథ్యూస్ కెప్టెన్సీలో 2014లో భారత్‌తో జరిగిన 5 వన్డేల సిరీస్‌లో అన్ని మ్యాచ్‌లు ఓడిపోయింది. ద్వైపాక్షిక సిరీస్‌లో శ్రీలంకకు ఇదే అతిపెద్ద ఓటమి.

సనత్ జయసూర్య, అరవింద డి సిల్వా, తిలకరత్నే దిల్షాన్ తర్వాత 3000 వన్డే పరుగులతో 100 వన్డే వికెట్లు తీసిన నాల్గవ శ్రీలంక ఆల్ రౌండర్‌గా మాథ్యూస్ నిలిచాడు. 2015 జూలై 26న మహ్మద్ హఫీజ్‌ను ఎల్‌బీడబ్ల్యూ ద్వారా తన 100వ వన్డే వికెట్‌ను తీసుకున్నాడు.

పదవీ విరమణ 
2021 జూలై 7న మాథ్యూస్ భారతదేశంతో పరిమిత ఓవర్ల సిరీస్ కోసం ఎస్ఎల్సీతో టూర్ కాంట్రాక్ట్‌పై సంతకం చేయనందున అంతర్జాతీయ క్రికెట్‌లోని అన్ని ఫార్మాట్ల నుండి రిటైర్మెంట్ గురించి ఆలోచిస్తున్నట్లు ప్రకటించాడు.

రికార్డులు, గణాంకాలు 
 అత్యధిక తొమ్మిదో వికెట్ భాగస్వామ్యం– 2010 నవంబరులో ఆస్ట్రేలియాపై 132... ఏంజెలో మాథ్యూస్ (77), లసిత్ మలింగ (56)
 2014 సంవత్సరంలో వన్డేలో కెప్టెన్‌గా అత్యధిక విజయాలు (32 మ్యాచ్‌లలో 20 గెలిచి 12 ఓడిపోయింది, గెలుపు శాతం-62.50)
 6000 టెస్ట్ పరుగులను చేరుకున్న ఐదవ శ్రీలంక క్రికెటర్

అవార్డులు 
 2015 విజ్డెన్ క్రికెటర్ ఆఫ్ ది ఇయర్
 2015 శ్రీలంక క్రికెట్ క్రికెటర్ ఆఫ్ ది ఇయర్
 2022 మే ఐసీసీ పురుషుల ప్లేయర్ ఆఫ్ ది మంత్

మూలాలు

బాహ్య లింకులు 
 
 Angelo Mathews (Player Profile) Wisden India
 Official Site 
 Angelo Mathews Island Cricket

జీవిస్తున్న ప్రజలు
1987 జననాలు
శ్రీలంక వన్డే క్రికెట్ క్రీడాకారులు
శ్రీలంక టెస్ట్ క్రికెట్ క్రీడాకారులు
శ్రీలంక క్రికెట్ క్రీడాకారులు
శ్రీలంక వ్యక్తులు